Канспект занятка

з навучэнцам 2 класа інтэграванага навучання і выхавання

з маторнай алаліяй (3 узровень маўленчага развіцця) і дызартрыяй.

Тэма: **Гук [ш]. Адзенне.**

Форма занятка: квест-гульня.

Мэта: аутаматызацыя гука [ш] у словах.

Задачы:

1. Развіваць уменне правільна вымаўляць гук [ш] у словах.

2. Развіваць уменне падбіраць антонімы да прыметнікаў.

3. Пашыраць слоўнікавы запас па лексічнай тэме адзенне.

4. Развіваць уменне правільна вымаўляць трохскладовыя словы з дзвюма зычнымі гукамі у складзе.

5. Развіваць уменне чытаць словы з літарай Ш.

Абсталяванне: прадметныя малюнкі, выявы герояў і прадметаў квеста, малюнкі з выявамі жывёл і прадметы для артыкуляцыйнай гімнастыкі, шкарпэткі з напаўненнем, пальчыкавы басейн, запіскі з заданнямі і падказкамі, ключ з шыфроўкай, аўдыязапісы.

Ход занятка:

**І. Уводная частка.**

Прывітанне! Як твой настрой? Давай узгадаем правілы занятка: трэба старацца гаварыць прыгожа, правільна вымаўляць словы, не спяшацца.

Раздаецца тэлефонны званок, гучыць аудыяпасланне:

“Добры дзень! Запрашаем вас на наш чароўны кірмаш! Але гэта не звычайны кірмаш, на ім вас чакае шмат сюрпрызаў і прыгод. Тут вы зможаце атрымаць цудоўны прыз, але знайсці яго будзе непроста: вы павінны будзеце выканаць розныя заданні, разгадаць загадкі, праявіць уменне добра размаўляць і чытаць. Карыстайцеся падказкамі і даведайцеся, як трапіць на наш кірмаш. Чакаем вас! Дарэчы, першая падказка знаходзіцца ў вас у руках”.

*Падказка: малюнак жабы. Дзіцяці шукае жабу і знаходзіць яе каля люстэрка.*

**2. Асноўная частка.**

* 1. **Падрыхтоўчы этап:**

**Артыкуляцыйная гимнастыка.**

Глядзі, жаба пакінула нам пасланне:

“Я дапамагу вам знайсці кірмаш, але сёння я вельмі занятая. Выканайце заданні па спісе і атрымайце падказкі.”

*Заданні:*

1. Запрасіце да мяне ў госці сяброў.

Накіруемся да сяброў жабы і выканаем з імі практыкаванні:

*“Рыбка”, “Усмешка-трубачка”, “Гадзіннік”, “Арэлі”, “Хамяк”, “Смачнае варэнне”, “Чысцім зубкі”.*

1. Пафарбуйце столь.

*Практыкаванне “Фарбуем столь”.*

1. Назбірайце грыбоў.

*Практыкаванне “Грыбочак”.*

1. Накрыйце на стол.

*Практыкаванне “Кубачак”.*

1. Прыгатуйце грыбы.

**Удакладненне артыкуляцыі гука [ш].**

З якім гукам шыпіць масла на патэльні? Губкі круглыя, язычок кубачкам: ш-ш-ш-ш.

**Практыкаванне “Смажым грыбы”**

Смажым грыбы: ш-ш, ша, шо, шу, шы, шэ, аш, ош, уш, ыш, эш.

Паглядзім апошняе заданне ў спісе жабы: “Памыйце патэльню”.

*Наступная падказка:* *На адваротным баку патэльні выява брамы.*

**2.1. Фарміруючы этап.**

Мы знайшлі браму, давай пагрукаем. Не адчыняюць, тады адчынім самі. *Выява брамы пераварочваецца, на адваротным баку выява кірмаша.*

Вот мы і трапілі на кірмаш! Глядзі, тут пасланне: “Рады бачыць вас на нашым кірмашы. Шукайце падказкі! Знайдзіце прадметы па чарзе. Выконвайце заданні і атрымоўвайце новыя падказкі”.

**Квэст “Шукаем адзенне”.**

*Сэнс квэста ў пошуку малюнкаў адзення па чарзе. Малюнкі схаваны па кабінеце. Да кожнага малюнка прымацавана запіска з заданнямі, якія неабходна выканаць. Пасля выканання неабходна прачытаць назву наступнага прадмета на адваротным баку малюнка і адшукаць яго.*

*Паслядоўнасць малюнкаў:*

**Штаны.** *Заданні:*

1. Назаві штаны ласкава. Вялікія штаны, а маленькія… (*штанішкі*).

2. Як называецца замок на штанах? (*шырынка*)

3. Як называюцца вяровачкі, якія завязваюць пояс штаноў?

**Шорты.** *Заданні:*

1. Гэтыя шорты зроблены з ільну. Скажы, якія яны. (*шорты* *ільняныя*)

2. А што ёсць на гэтых шортах? (*кішэні*). Назаві, што схавалася ў кішэнях (*шарык, шахматы, груша, …*).

**Шалік.** *Заданні:*

1. На канцы шаліка ёсць ніткі, як гэта называецца? (*бахрама*)

2. Гэты шалік у палоску, значыць ён які? (*паласаты шалік*)

**Шаль.** *Заданні:*

1. Гэтая шаль зроблена ў форме трохвугольніка, якая яна? (*трохвугольная шаль*)

2. Шаль зроблена з шэрсці, якая яна? (*шарсцяная шаль*)

**Кашуля.** *Заданні:*

1. Назаві, з якіх частак сшыта кашуля. (*каўнер, рукавы, гузікі,..*)

2. Гэта кашуля зроблена з шоўку, значыць яна якая? (*шаўковая кашуля*)

**Шуба.** *Заданні:*

1. Якога колеру гэта шуба? *(чорна-шэрая шуба*)

2. Шуба зроблена з футра, якая яна? (*футравая* *шуба*)

3. Адгадай, як назваць адным словам прадметы, якія ты сабраў? (*адзенне*)

**Фізкультхвілінка.**

Бачу восень у акне, вот так заглядзенне!

Але ж холад, трэба мне цёплае …(*адзенне*)

Добра ў Афрыцы жывуць зебры і мартышкі,

А мне трэба апрануць цёплыя … (*штанішкі*)

У лесе скачуць хоць бы што заяц і касуля,

Ну а я сабе знайшоў цёплую… (*кашулю*)

У цябе добра атрымалася рыфмаваць. Давай прачытаем, які наступны прадмет трэба знайсці.

**Шапка.** *Заданне:*

Гэту шапку звязалі. Якая яна? (*шапка вязаная*)

**Шкарпэткі.** *Заданне*:

Гэтыя шкарпэткі не простыя, а з сюрпрызам. Заплюшчы вочы і паспрабуй навобмацак здагадацца, што ў іх схавана.

*У шкарпэтках: шарыкі, макарошкі, лыжка, мішура, арэшкі.*

*Наступная падказка: малюнак проса.*

**Гульня “Усё наадварот”**

*У скрыні з просам схаваны малюнкі, неабходна дастаць іх і выканаць заданне.*

Паглядзі, тут неяк усё незвычайна, давай прачытаем пасланне: “Запрашаем вас на конкурс “Усё наадварот”, тут усё перавернута уверх дном. Выпраўце памылкі і атрымайце новую падказку”

*Заданні:*

Штаны кароткія? *(Не, штаны доўгія)*

Шорты доўгія? *(Не, шорты кароткія)*

Шалік шырокі? *(Не, шалік вузкі)*

Шаль вузкая? *(Не, шаль шырокая)*

У швэдара нізкае горлышка? *(Не, горлышка высокае)*

Шляпа мужчынская? *(Не, шляпа жаночая)*

Кашуля пухмяная? *(Не, кашуля гладкая)*

Шуба гладкая? *(Не, шуба пухнатая)*

Шуба – гэта летнее адзенне? *(Не, гэта зімовае адзенне)*

Шапка шэрая? *(Не, шапка каляровая)*

Кашуля з кароткім рукавом зімовая? *(Не, кашуля летняя)*

Шкарпэткі цэлыя? *(Не, шкарпэткі парваныя)*

Фартушок новы? *(Не, фартушок стары)*

*Наступная падказка: слова “Жулік”.*

**Гульня “Жулік”**

Ліс Жулік пакінуў нам пасланне: “Кручу-вярчу, заблытаць хачу! Павесь малюнкі на дошку, запомні іх парадак. Закрывай вочы. Адкрывай. Што памянялася месцамі?”

*Наступная падказка: слова “Ключ”*

*Гучыць тэлефонны званок, затым аудыяпасланне:*

“Віншуем вас! Вы змаглі разгадаць амаль усе нашыя загадкі! Ваш прыз ужо чакае вас, але засталося яшчэ адно самае складанае заданне. Разгадайце апошнюю загадку і даведайцеся, дзе схаваны ваш падарунак! Поспехаў!”

**Гульня “Ключ”**

*На ключы размешчана схема з малюнкамі і словамі. Патрэбна напісаць адпаведную па ліку літару з кожнага слова і атрымаць слова “Шкатулка”.*

**Заключная частка:**

Адшукай шкатулку і знайдзі свой прыз.

*Атрыманне прыза.*

*Гучыць тэлефонны званок, затым аудыяпасланне:*

“Вы выдатна прайшлі ўсе прыгоды, добра размаўлялі, чыталі, праявілі розум і змаглі адшукаць галоўны прыз. Будзем чакаць вас на новых кірмашах! Да сустрэч!”

**Рэфлексія.**

Ці спадабаліся табе нашыя прыгоды? У цябе ўсё атрымоўвалася?

Тады будзем чакаць новых прыгод!